I dag siger kalenderen 1. maj - og det er Arbejdernes Internationale Kampdag. En mærkedag, der hvert år markeres, men i år har dagen været anderledes. Den har været præget af utilfredshed, mistillid og skandaler - med boykot af socialdemokratiske politikere i regionen - og afgang af formanden for Fagbevægelsens Hovedorganisation. Alligevel har det ikke afholdt fagbevægelsen og Socialdemokratiet fra at vifte med de røde faner. For spørger man Finn Jenne, formand for 3F Frederikshavn, lægger hverken færre medlemmer i fagbevægelser eller møgsager en dæmper på festen. - Vi er jo vant til at være i stormvejr som fagbevægelse. Og det viser sig, at hver gang vi har været i stormvejr, så kommer vi styrket ud, siger han. Lokale forventer svar I næsten 30 år er 1. maj blevet markeret på Knivholt i Frederikshavn. - Det er en stor dag for os i fagbevægelsen. Det er jo en dag, hvor vi mødes og kigger tilbage på vores sejre og kigger lidt fremad, siger formanden for 3F Frederikshavn og fortsætter: Ser man tilbage på den seneste tid har både afskaffelsen af Store Bededag og Lizette Risgaards farvel til formandsposten i Fagbevægelsens Hovedorganisation kastet en skygge over fagbevægelsen. - Jeg forventer et budskab, der forholder sig til weekendens hændelser, Store Bededag og et svar på, hvordan vi skal rejse os igen og komme videre, siger Pia Degn, lokalrådsformand i Vendsyssel, HK Nordjylland. - Det er ikke det samme Selvom feststemningen er udfordret for tiden, så har dagen alligevel sin berettigelse, mener lokalrådsformanden. - Det er da måske ikke det samme, som det har været førhen, men det er jo også det, vi kæmper for, at det netop skal blive igen. - Om det er den ene eller anden krise, så rykker vi sammen i bussen, og vi står sammen skulder ved skulder og viser, at vi er et fagligt fællesskab, som er så utroligt vigtigt for, at vi har et Danmark i balance, siger Finn Jenne, formand for 3F Frederikshavn.

Referat:
Fagbevægelsen har taget arbejdshandskerne på på Arbejdernes Internationale Kampdag.